次韻和叔問古風送曾吉甫提刑
作者：程俱
朝代：宋

paragraphs: 夢覺紙窗白，幽禽語匆匆。
傳呼動林野，楚歌已三終。
故人忽在眼，四牡來城東。
閉門雀可羅，繞舍森蒿蓬。
如何不我遺，臭味固所同。
昔别全盛日，華戎文軌通。
豈意喪亂後，晤言復相從。
知君飽新得，敬慎過南容。
肅然氣深稳，隱如匣藏鋒。
向來夸奪境，變滅毗嵐風。
訪舊半鬼錄，榮衰等虚空。
顧我老且病，齒搖頭欲童。
念子方潁脫，如錐出囊中。
會如金僕姑，犀兕貫七重。
光華得膚使，周咨廣堯聰。
黠虜将革面，天方誘其衷。
皇明並日月，塵霧不得蒙。
遄歸侍幃幄，海嶽增深崇。
儻因東飛翼，一訪白髪翁。
時哉不可失，决去如驚鴻。